
abstract: The current review focuses on Niculae Cristea’s vol¬ 
ume entitled Imaginea publică a monarhiei în România: 1866-1947 
(The Public Image ofRomanian Monarchy: 1866-1947), published 
in Bucharest in 2013. The book provides signihcant insight 
into the lives and deeds of the four Romanian Kings (Carol I, 
Ferdinand I, Carol II, Mihai I), pointing to the intricate relation- 
ship between their personalities and the development of modern 
Romania. 

în cei aproape 150 de ani scurşi de la întemeierea Casei Regale a 
României s-au scris numeroase cărţi mai mult sau mai puţin favorabile 
despre aceasta. Prin intermediul volumului intitulat Imaginea publică a 
monarhiei în România: 1866-1947 ş\ apărut în anul 2013 la Editura Cavallioti 
din Bucureşti, autorul - Niculae Cristea - abordează o temă inedită, încer¬ 
când să urmărească modul în care a fost percepută regalitatea de români 
(şi nu numai) atât în timpul domniei celor patru regi, cât şi după aceea. 
Dl. academician Dan Berindei aveartizează însă, încă din Cuvântul îna¬ 
inte, că volumul depăşeşte cu mult intenţiile auctoriale relevate de tiltu: 
„Autorul s-a consacrat cu adevărată devoţiune temei abordate şi rezultatul 
sârguinţei sale a fost remarcabil. Nu este vorba în fapt doar de imaginea 
monarhiei, ci de o reconsituire minuţioasă şi de o analiză pertinentă a unei 
întregi epoci”. în cele ce urmează sperăm să sporim interesul citirorului 
pentru această carte prezentând câteva repere structurale. 

Volumul este structurat în opt părţi: capitolul introductiv, studiul 
Statutul, rolul şi importanţa monarhiei în România anilor 1866-1947, câte un 
capitol dedicat personalităţii şi domniei fiecăruia dintre cei patru regi ai 
României, un capitol special dedicat Crizei dinastice din România: 1927-1930 
şi un capitol final de concluzii. La acestea se adaugă Anexele: Documente 
istorice şi literare, care cuprind o serie de Cuvântări şi Proclamaţii, aspecte 
din ceremonialul Curţii, Testamentul Regelui Carol I, detalii din anii de 
studii ai Regelui Mihai etc. 

în Introducere autorul face o scurtă incursiune în istoria românilor - 
secolele XIV - XX - evocând condiţiile interne şi externe care au condus 
la instaurarea regimului monarhic în România. De asemenea, se preci¬ 
zează varietatea de surse care au stat la baza acestui volum: memorii şi 
jurnale, biografii, documente din Arhivele Naţionale Istorice ale României 
sau Arhivele Ministerului Afacerilor Externe, declaraţii şi discursuri par¬ 
lamentare ale vremii, presa de la sârşitul secolului al XlX-lea - începutul 
secolului al XX-lea [pp. 9-10]. 

Capitolul întâi, intitulat Statutul, rolul şi importanţa monarhiei în 
România anilor 1866-1(947, oferă detalii despre modul în care s-a instituit 
în România regimul monarhic ereditar. Se face referire la împrejurările în 
care principele Carol de Hohenzollern-Sigmaringen ajunge domnitorul 
Principatelor Unite, succedându-i lui Al. I. Cuza, şi se trec în revistă prin¬ 
cipalele revizuiri ale Constituţiei Principatelor prin intermediul cărora se 
fixează statutul monarhiei şi al membrilor Familiei Domnitoare/ Regale. 
De asemenea, se arată că imaginea publică a Casei Regale s-a construit 
migălos, atât prin ţinuta şi comportamentul reprezentanţilor săi, cât şi 
prin actele lor în multiplele domenii de edificare a ţării: economic, politic, 
militar, cultural sau artistic. De importanţă covârşitoare au fost călătoriile 
prin ţară efectuate în scopul cunoaşterii oamenilor şi locurilor, dar şi dez¬ 
voltarea cultului monumentelor naţionale şi amenajarea sau construirea 
unor reşedinţe regale în diverse zone ale ţării, acompaniate de refacerea 
drumurilor, impulsionarea activităţilor educative, cultural-artistice sau 
meşteşugăreşti. 

Capitolul al doilea este dedicat Exemplarului Carol Ide Hohenzollern 
şi punctează atât aspectele pozitive (predominante) ale domniei acestuia, 
cât şi pe cele negative. Pe de o parte, Carol I este cel care aduce „o concep¬ 
ţie occidentală într-o ţară orientală” [p. 39], schimbă la faţă Principatele 
Unite pe multiple planuri, impunând un anumit ritm de lucru şi o anu¬ 
mită ţinută nu doar Casei Regale, ci şi clasei politice româneşti cu care are 
multiple ciocniri. în plus, Carol I este văzut ca un strateg şi om politic de 
viziune care contribuie decisiv la dobândirea independenţei României şi a 
recunoaşterii internaţionale a acesteia. Pe de altă parte, opinia publică nu 
i-a iertat Regelui faptul că a permis armatei să intervină pentru potolirea 
răscoalei ţărăneşti de la 1907. 

în Capitolul al treilea, intitulat Ferdinand I-regele constituţional, este 
descris modul în care a evoluat receptarea imaginii publice a regalităţii, 
sub influenţa marilor evenimente ale perioadei: Primul Război Mondial şi 
Unirea cea Mare. Mai mult decât să consituie România Mare, Ferdinand 
I îşi propune şi reuşeşte să ducă la îndeplinire reforma agrară atât de mult 
aşteptată. în consecinţă, a rămas în memoria colectivă drept un Rege bun 
şi înţelept. 

Capitolul al patrulea analizează modul în care Criza dinastică din 
România: 1927-1930 a ştirbit imaginea regalităţii. în urma renunţării la 
tron a principelui moştenitor Carol, devine rege hui său minor, Mihai. 

Având în vedere vârsta fragedă a acestuia, se instituie o Regenţă fromată 
din mari personalităţi politice ale vremii şi membri ai Casei Regale. Timpul 
se scurge în fricţiuni pe marginea mizei celei mari: readucerea pe tron a 
principelui moştenitor Carol. 

Odată reinstituit în drepturi, Carol al II-lea - monarhul autoritar „se 
implică în afacerile de stat, acţionează hotărât, este mâna forte pe care 
şi-au dorit-o politicienii” [p. 148], dar totodată „duce o campanie sistema¬ 
tică de erodare a partidelor” [p. 151] şi la 1938 promulgă o nouă Constituţie 
care consfinţeşte subordonarea Parlamentului, guvernului şi a puterii 
judecătoreşti faţă de Rege. Pe fondul declanşării celui de-al Doilea Război 
Mondial, Regele Carol al doilea abdică în favoarea fiului său, părăsind ţara. 
Imaginea de monarh autoritar este completată de aceea de tânăr vanitos şi 
frivol, care dedică mult timp plăcerilor vieţii. 

Cel mai lung capitol al cărţii analizează domnia lui Mihai I- suvera¬ 
nul fără tron. Prima domnie (1927-1930) se suprapune peste copilăria sa, 
o perioadă în care nu poate participa direct şi asumat la treburile statului 
şi în care acestea revin Regenţei. Nici cea de-a doua domnie (1940-1947) 
nu este una fericită, întrucât coincide cu evenimentele majore ale celui 
de-al Doilea Război Mondial. în acest context, ţara este condusă, de fapt, 
de generalul Ion Antonescu, arestat de Rege la 23 august 1944. România, 
care până atunci era de partea Axei, trece de partea Aliaţilor, văzându-şi 
teritoriul ocupat de armata sovietică. Astfel „actul de la 23 august 1944 a 
reprezentat - pentru România şi instituţia monarhică - începutul sfârşi¬ 
tului în plan militar, politic şi organizatoric” [p. 216]. între 1944-1947, se 
produce o ascensiune fulminantă a comuniştilor în România concomitent 
cu scăderea drastică a prerogativelor regelui, determinat să abdice la 30 
decembrie 1947. în ceea ce priveşte imaginea regalităţii în timpul acestei 
ultime domnii, ea evoluează de la identificarea cu „imaginea democraţiei” 
[p. 238] la identificarea cu ideea de ultim bastion în calea voinţei poporului 
ca România să devină republică populară. Ulterior părăsirii ţării, fostul 
Rege Mihai I promovează imaginea de „suveran în exil” [p. 240]; după mai 
mult de cinci decenii de la exilare, România îi oferă reparaţii materiale. Să 
fie acesta un semn că în secolul XXI imaginea Familiei Regale a României 
a recăpătat ceva din valorile pozitive de odinioară? 

Reconstituind opt decenii de monarhie în România, autorul ajunge 
la următoarele Concluzii :: „în contextul intern şi internaţional în care a 
evoluat România între 1866-1947, imaginea monarhiei este strâns legată 

de evoluţia societăţii româneşti, de realizările regilor Carol I, Ferdinand I, 
Carol al Il-lea şi Mihai I, de comportamentul lor, de gândirea politică şi 
constituţionalismul acestora.” [p. 245]. în opinia noastră, ar fi deosebit de 
interesantă analiza detaliată a percepţiei românilor asupra regalităţii în 
perioada comunistă şi postdecembristă. Până la publicarea unei astfel de 
analize, acest volumul merită citit pentru că oferă multiple lecţii despre 
responsabilitate, sacrificiu personal pentru binele obştesc, demnitate în 
faţa conjuncturilor adverse. 


